Nú þegar samfélagið er smám saman að færast í eðlilegt horf þá rennur upp fyrir manni hvað við vorum þrátt fyrir allt heppin að það kom ekki upp ennþá alvarlegri staða hér á Siglufirði . Engin alvarleg slys , veikindi eða eldsvoðar meðan farsímakerfin voru óvirk eftir að rafhlöður þeirra tæmdust og ekki hægt að ræsa út viðbragðsaðila nema með því að banka upp á heima hjá þeim . Þegar rafmagnið fór af í seinna skiptið , aðfaranótt fimmtudags á slaginu 2 , ef ég man rétt , þá var búið að aftengja bensínsrafstöð sem hlóð batteríin fyrir fastlínusímkerfið í bænum . Það var ekki búið að tengja bensínrafstöð við Tetrakerfið og GSM-senda enda trúðu allir og treystu að rafmagnið væri komið varanlega á frá Skeiðsfossvirkjun fyrir þessa mikilvægu öryggisþætti og einnig fyrir hitaveituna . Það er skiljanlegt að það þurfi að skammta rafmagn og jafnvel taka það af tímabundið í ástandi eins og var hér í vikunni . En mér finnst grafalvarlegt að engin tilkynning eða viðvörun hafi borist frá RARIK hvorki fyrir né eftir að rafmagnið fór af eða var tekið af Siglufirði . Þessi skortur á upplýsingum skapaði óþarfa tímabil án farsímasambands sem hefði verið hægt að koma í veg fyrir ef tilkynning hefði borist til viðbragðsaðila . Í mínum huga sitja eftir þessar spurningar : Var það meðvituð ákvörðun að taka rafmagnið frá Skeiðsfossi af Siglufirði kl. 2 aðfaranótt fimmtudags eða var þetta bilun í kerfinu ? Var verið að flytja rafmagn frá Skeiðsfossvirkjun á aðra staði meðan var rafmagnslaust á Siglufirði og í Ólafsfirði ? Af hverju virðist engin tilkynning hafa borist frá RARIK til viðbragðsaðila eða fjarskiptafyrirtækja þegar rafmagnið fór af ? Er hægt að treysta því að skýringar sem voru gefnar á skertri starfsemi Skeiðsfossvirkjunar séu réttar ? A ) Krapavandamál B ) Ísing á raflínum ? Ég hef heyrt efasemdir um báðar þessar skýringar . Af hverju var hætt við að flytja vararafstöðvar RARIK sem voru til taks á Akureyri til Siglufjarðar , þær hefðu dugað til að halda heita vatninu og fjarskiptum gangandi ? Ég veit að það voru allir að gera sitt besta undir miklu álagi en mér finnst mikilvægt að það komi fram trúverðugar skýringar á því hvað gerðist . Það þarf ekkert að finna einhverja sökudólga eða blóraböggla . Það eru bara svo margar og misvísandi sögusagnir í gangi að best væri að fá réttar upplýsingar svo umræðan fari ekki út um víðan völl . Vonandi þurfum við aldrei aftur að upplifa svona ástand en það sem hefur aldrei gerst getur alltaf gerst aftur , eins og einhver sagði .